งดสร้างหนี้ เคลียร์หนี้ มีออม
คำพูดนี้ผมได้จากการออกรายการโทรทัศน์รายการหนึ่ง ข้อความนี้ออกมาจากผู้ดำเนินรายการ เพราะเหตุว่ามีความเข้าใจมากขึ้น ไม่ติดกับดักความคิดที่บอกกันมาว่า &#8220;คนไหนเป็นหนี้มากๆ ถือว่าเก่ง ถือว่ามีเครดิต&#8221;
2 ก.พ. 2558

คำพูดนี้ผมได้จากการออกรายการโทรทัศน์รายการหนึ่ง ข้อความนี้ออกมาจากผู้ดำเนินรายการ เพราะเหตุว่ามีความเข้าใจมากขึ้น ไม่ติดกับดักความคิดที่บอกกันมาว่า “คนไหนเป็นหนี้มากๆ ถือว่าเก่ง ถือว่ามีเครดิต”
สิ่งนี้ก่อให้เกิดความเข้าใจผิดและผิดมาโดยตลอด จนวันหนึ่งปรากฏการณ์ที่หนี้ครัวเรือนเริ่มส่งสัญญาณเตือนขึ้นมา ทั้งๆ ที่มีตัวเลขแสดงการค้างชำระเพิ่มขึ้นเรื่อยๆ ที่สำคัญ คือ ความเชื่อมโยงระหว่างปัญหาหนี้สินจะเชื่อมโยงส่งต่อไปยังปัญหาครอบครัว เพราะหนี้สินจะไปกดทับ กดดันให้หัวหน้าครอบครัว คู่สมรส อยู่ในสภาวะทางอารมณ์และจิตใจที่ต้องคิดหนัก-คิดมาก มีความเครียดสูง หากหาทางออกไม่ได้ก็อาจพลัดหลงไปในเรื่องสุรา ยาเสพติด ที่สุดก็จะจบลงด้วยความรุนแรงต่อครอบครัว หรือต่อตัวเด็กที่เป็นบุตรหลานในสังคมไทย
ขณะเดียวกัน การออกมาตรการเตือนให้ฝั่งผู้ให้กู้ ต้องเพลาๆ การตลาดที่กระตุ้นให้เกิดความอยากได้ใคร่มีในสิ่งของต่างๆ ทั้งที่อาจไม่มีความจำเป็น (Need) อยู่จริงๆ หากแต่เป็นเพียงความต้องการในเวลานั้นๆ (Want) ตัวอย่างเช่น หลายๆ ท่านคงจะเคยซื้อข้าวของเครื่องใช้เพราะมีคนชักชวน เชิญชวน จนใจอ่อนยอมซื้อ แต่เมื่อนำกลับมาที่บ้านแล้วกลับตั้งคำถามตัวเองว่า ซื้อมาทำไม หรือมีรายการซื้อของตอนจะไปห้างสรรพสินค้ากลับมาพบว่า ที่ตั้งใจไปซื้อ ไม่ได้ซื้อ ที่ไม่คิดว่าจะซื้อเลยกลับได้ของกลับมา เป็นต้น
ในปี 2558 นี้ ผมอยากเชิญชวนท่านผู้อ่านเริ่มต้นกระบวนการปรับเปลี่ยนความคิด วิถีการใช้ชีวิตโดยการทำสิ่งต่างๆ เหล่านี้เพื่อให้เราทั้งหลายหลุดพ้นกับดักความคิดในการเป็นหนี้ที่ผิดๆ มาตรการมีดังนี้ครับ
- หยุดซื้อของเข้าบ้าน ซื้อเฉพาะสิ่งที่จำเป็นในการดำรงชีวิตเท่านั้น พวกแฟชั่น กระเป๋า-รองเท้าให้งด
- เคลียร์ของเก่าที่ไม่จำเป็น ไม่ได้ใช้ เอาไปบริจาค เอาไปขายเป็นของมือสองเพื่อความเป็นระเบียบ สะอาด สวยงามของบ้านเรือน อีกทั้งทำให้ลดความเสี่ยงเรื่องโรคภัยต่างๆ เช่น ภูมิแพ้จากฝุ่น
- ลองทำบัญชีรับ-จ่าย ว่าเดือนๆ ใช้อะไรไปบ้าง เงินเข้า-เงินออก มันมาจากไหนแล้วมันไปไหนกัน
- กำหนดบัญชีหนี้สินที่จะชำระให้หมดสิ้นไป เช่น บัตรใบนี้จะเคลียร์ให้หมดในสิ้นเดือน มี.ค. หรือหนี้ก้อนนี้เหลืออีกไม่มากจะเทให้หมดก่อนสงกรานต์ เป็นต้น อันนี้เรียกว่ากำหนดเป้าหมาย
- ทั้งหมดที่กล่าวมาข้างต้นนี้ ก่อนดำเนินการควรสร้างกำลังใจโดยการไหว้ โดยการกราบพระที่บ้าน ทำจิตใจให้สงบ ตั้งใจภาวนากับพระพุทธรูปที่เราเคารพบูชา เลื่อมใส อธิษฐานขอเอาพระพุทธเป็นแรงบันดาลให้เราทำได้ ทำสำเร็จ ไม่ใช่ไปขอโชค ขอหวยจากท่าน หรือขอให้ท่านมาหาเงินชำระหนี้ให้นะครับ เพราะตัวเราก่อ ตัวเราต้องทำเอง เมื่อทำสัญญาไปแล้วเราก็เริ่มปฏิบัติที่เราเรียกว่า “สัญญาต้องเป็นสัญญา” ท้ายสุดเราจะมีสุขภาพทางการเงินที่แข็งแรง มีวินัยทางการเงิน เป็นคนมีเครดิตขึ้นมา
พฤติกรรมที่ยกเอาเหตุแห่งความต้องการมาสร้างหนี้สินเพื่อเอาเงินที่ได้มากินมาใช้ต้องหยุดได้แล้วในปี 2558 และ “งดสร้างหนี้ เคลียร์หนี้ มีออม” จะเป็นทางออกจากปัญหาที่กำลังทวีความรุนแรงในทุกขณะ